विगतमा जसरी नेपाली र नेपालको हितभन्दा छिमेकीको स्वार्थपूर्ति गरेर मात्र सत्तामा पुग्न सकिन्छ भन्ने भ्रममा नेताहरु बाँचे त्यही सोचले निरन्तरता पाउँदा कुनै दलको शीर्ष नेतृत्वमा पुग्न पनि छिमेकीकै आशीर्वाद खोज्ने काममा पो ती लाग्ने हुन् कि भन्ने चिन्ता बढ्दो छ । नेपालको राजनीतिक स्थिरता, शान्ति र समृद्धिको आधार भनेको आपसी विश्वास, सहकार्य र समन्वय मात्र हो भन्ने कुरा बुझ्दाबुझ्दै सत्ता र शक्तिको लोभमा कुनै नेता विशेष पर्छ भने त्यसले कसैको भलो गर्दैन । जबसम्म कुनै प्रकारका दबाब, करकाप र प्रभावबाट मुक्त भएर नेपालीले नेपाली मात्रको स्वार्थलाई प्राथमिकतामा राखी निर्णय गर्दैनन्, तबसम्म उज्ज्वल भविष्यको कामना व्यर्थ हुन्छ ।
